text: Lærerkonflikt forsinker fodboldspillere
  16 maj 2013 kl. 17.56
  Lærerkonflikten driller, når ca. 100 fodboldspillere fra Tjæreborg skal til international fodboldturnering i Holland. En del af spillerne skal nemlig til skriftlig eksamen fredag.
  Torsdag ved 21-tiden afgik de to første busser fra Tjæreborg. Men bus nr. tre kan først køre fredag, fordi de ældste spillere skal til den udsatte skriftlige afgangsprøve. Det får dog ikke sportslige konsekvenser, for turneringen spilles først lørdag og søndag.
  Den lille klub stiller med fem ungdomshold i en turnering i Limburg, hvor de skal møde hold fra Holland, Belgien og Tyskland. Det er to pigehold i U14 og U15 og tre drengehold i U13, U14 og U17.
  - Forventningerne er megahøje, siger Søren Honore fra Tjæreborg IF til TV SYD.
  
  Melodi Grand Prix
  Der er samlet penge ind til turen gennem frivilligt arbejde. Og Tjæreborg IF har givet et pænt tilskud til turen.
  Og der er mere end fodbold på programmet. De fire lande, som er repræsenteret i turneringen, er også med i det europæiske Melodi Grand Prix. Og der skal naturligvis heppes på Danmark....
  I forbindelse med turen er planlagt et besøg i Amsterdam - bl.a. med kanalrundfart og besøg i Ajax-museet.
  